Γνωμοδότηση της Οικονομικής και Κοινωνικής Επιτροπής για την «Πρόταση Κανονισμού (ΕΚ) του Συμβουλίου που τροποποιεί τον Κανονισμό (ΕΟΚ) αριθ. 1626/94, για τη θέσπιση ορισμένων τεχνικών μέτρων διατήρησης των αλιευτικών πόρων στη Μεσόγειο»

(98/C 73/24)

Στις 6 Οκτωβρίου 1997, και σύμφωνα με τα άρθρα 43 και 198 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Η Οικονομική και Κοινωνική Επιτροπή όρισε γενικό εισηγητή τον κ. Quevedo Rojo.

Κατά την 350ή σύνοδο ολομέλειας της 10ης και 11ης Δεκεμβρίου 1997 (συνεδρίαση της 10ης Δεκεμβρίου 1997), η ΟΚΕ υιοθέτησε με 75 ψήφους υπέρ, και 2 αποχές, την ακόλουθη γνωμοδότηση.

1. Γενικές παρατηρήσεις

1.1. Η Οικονομική και Κοινωνική Επιτροπή, στις 27 Μαρτίου 1996, κατήρτισε γνωμοδότηση στην οποία επικροτούσε την πρόταση της Επιτροπής, φρονώντας ότι ευνοεί μια ορθολογικά οργανωμένη αλιεία και σέβεται την ισορροπία των αλιευτικών πόρων όσον αφορά την αλιεία του τόνου με επιπλέοντα παραγάδια βυθού στη Μεσόγειο Θάλασσα.

1.2. Η εν λόγω πρόταση ετέθη σε ισχύ βάσει του Κανονισμού (ΕΚ) αριθ. 1075/96 του Συμβουλίου της 10ης Ιουνίου 1996, ο οποίος περιλαμβάνει δύο άρθρα που τροποποιούν τον Κανονισμό (ΕΟΚ) αριθ. 1626/94 με τον οποίο θεσπίζονταν ορισμένα τεχνικά μέτρα διατήρησης των αλιευτικών πόρων στη Μεσόγειο.

1.3. Η πρόταση του εν λόγω νέου κανονισμού αποσκοπεί στην υιοθέτηση των δύο συστάσεων σχετικά με την αλιεία του τόνου στη Μεσόγειο τις οποίες ενέκρινε η Διεθνής Επιτροπή για τη Διατήρηση του Τόνου του Ατλαντικού (ΔΕΔΤΑ), στην δέκατη έκτακτη συνεδρίασή της που πραγματοποιήθηκε στο San Sebastian (Ισπανία) από τις 22 έως τις 29 Νοεμβρίου 1996. Οι εν λόγω συστάσεις συμπληρώνουν εποικοδομητικά εκείνες που ήδη έχουν υιοθετηθεί.

2. Ειδικές παρατηρήσεις

2.1. Εκτιμώντας ότι:

2.1.1. Υπήρχαν ήδη δύο χώρες της Ευρωπαϊκής Ένωσης (η Γαλλία και η Ισπανία) οι οποίες, καθώς είναι μέλη της ΔΕΔΤΑ, είχαν εγκρίνει την τήρηση των συστάσεων που θεσπίστηκαν 7

2.1.2. Η Οικονομική και Κοινωνική Επιτροπή ενέκρινε το Μάρτιο του 1996 την πρόταση της Επιτροπής, φρονώντας ότι ευνοεί μια ορθολογικά οργανωμένη αλιευτική πολιτική και σέβεται την ισορροπία των αλιευτικών πόρων, καθώς απαγορεύει την πρακτική της αλιείας του τόνου με επιπλέοντα παραγάδια βυθού για τα πλοία άνω των 24 μέτρων, κατά την περίοδο μεταξύ 1ης και 31ης Ιουλίου κάθε έτους 7

2.1.3. Η Διεθνής Επιτροπή για τη Διατήρηση του Τόνου του Ατλαντικού (ΔΕΔΤΑ) θέσπισε δύο συστάσεις που αποβλέπουν στη μείωση των αλιευτικών δραστηριοτήτων σε ανεκτά επίπεδα, και οι οποίες θεωρούνται εύστοχες δεδομένης της ανησυχητικής κατάστασης των αποθεμάτων σε τόνο 7

2.1.4. Η ΟΚΕ επικροτεί την πρόταση της Επιτροπής.

3. Συμπεράσματα

3.1. Συνιστάται η θέσπιση, εκ μέρους της Ευρωπαϊκής Ένωσης και των άμεσα θιγόμενων Κρατών, συγκεκριμένων μηχανισμών ελέγχου που να θέτουν σε πράξη τα μέτρα που περιλαμβάνονται στην πρόταση οδηγίας τόσο όσον αφορά τις μεθόδους αλιείας όσο και το μέγεθος των αλιευμάτων.

3.2. Είναι ιδιαίτερα σημαντικό να τεθεί το ταχύτερο δυνατόν σε ισχύ το πρωτόκολλο προσχώρησης της Ευρωπαϊκής Ένωσης στην ΔΕΔΤΑ (οι χώρες που δεν το έχουν επικυρώσει ακόμη, οφείλουν να το πράξουν).

3.3. Πρέπει να υιοθετηθούν μέτρα συνεργασίας που να επιτρέπουν την ανάπτυξη της σύστασης που ενέκρινε η ΔΕΔΤΑ σχετικά με σχέδιο για τη μακροπρόθεσμη αποκατάσταση του τόνου στη Μεσόγειο.

Βρυξέλλες, 10 Δεκεμβρίου 1997.

Ο Πρόεδρος.της Οικονομικής και Κοινωνικής Επιτροπής

Tom JENKINS